
Keresztény uralkodói jegyek a Triakontaeterikosban

Dolgozatomban Caesareai Eusebius Triakontaetérikos beszédét vettem elő, melyben a megjelenő keresztény uralkodói képet, jegyeket vizsgáltam. Először a politikatörténeti előzményeket figyeltem meg, majd a forrásomat egyháztörténeti és eszmetörténeti kontextusban elemeztem.
Az átmenet embere, Eusebius egy új vezetői alakot teremtett meg, aki a keresztény világ lényeges szereplőjévé vált. A császár a pogányok elleni eszköz lett, kinek legfontosabb feladata a keresztény hit terjesztése és egységesítése. A beszéd azt is igazolja, hogy a szerző által más művekben is felvázolt kép (Nagy) Konstantin császárról az első lépés lehetett egy keresztény uralkodói minta kialakítására.
Valláspolitikai perspektívából tekintve az is feltűnik, hogy a beszéd a kereszténység egyetemességét és kizárólagosságát szorgalmazza, ez azt is bizonyítja, hogy a kereszténység ekkora már politikai tényezővé válhatott. A pogányok ellen felhozott érvek egyértelműsítik az előbbi megállapítást.
A beszédben előkerülő témák, elgondolások egyszerre származnak a pogány és keresztény hagyományból, ami alátámasztja, hogy a kereszténység elkezdte önmagába integrálni a pogány eredetű elemeket.
A Triakonatetérikos ebben az értelemben annak is a jele, hogy a kialakuló monarchia rendszerének kultikus és szellemi vezetőszervezete a keresztény egyház lett.



